Suomen talous on seisahtunut, arvioi Hypo tänään julkaistussa talouskatsauksessaan. Hypo ennustaa, että Suomen bruttokansantuote kasvaa tänä vuonna vain 0,1 prosenttia. Ensi vuonna palataan maltilliseen 1 prosentin kasvuu.

Suomen taloutta rasittaa erityisesti investointien väheneminen edelleen. Myös vienti vetää heikosti. Samaan aikaan työttömyys kasvaa noin 9,5 prosenttiin työvoimasta.

Hypon tarjoamat näkymät ovat lohduttomia, joskin asuntorahoitukseen keskittynyt pankki näkee myös hyvää.

Suomi on jakautunut Hypon arvion mukaan alueittain hyvin voimakkaasti. Siinä missä Kainuussa ja Itä-Suomessa talouskurjuus jatkuu, kasvavat Pohjanmaa, Pirkanmaa ja Helsinki.

- Toivottavaa on, että tulevaisuus ei nojaa vain yhden kortin (Helsinki) varaan, vaan kilpailua ja taakan jakoa löytyy muualtakin. Tampere on vahvin kandidaatti Suomen Göteborgiksi, joskin takamatkaa on valtavasti. Ilahduttavaa on myös Turun vetovoiman vahvistuminen, Hypo arvioi katsauksessaan.

Hypon lääke talouden rakennemuutoksen vahvistamiseen on kaupunkiseutujen kehittäminen.

- Suomi on Länsi-Eurooppaa 10–15 vuotta jäljessä kaupungistumiskehitystä, mutta nyt kiri on käynnistynyt. Muuttoliike kohdistuu vain harvoihin, tuttuihin kohteisiin. Pääkaupunkiseudun ja Pohjanmaan lisäksi Tampere, Turku, Oulu, Kuopio, Jyväskylä, muodostavat lyhyen listan kaupungeista, joissa työikäisen väestön kasvu varmistaa elinvoimaisen kehityksen tulevaisuudessakin, Hypo kirjoittaa.

- Sen sijaan, että yritämme hidastaa kaupungistumisen pysäyttämätöntä voittokulkua, meidän tulee herätä uuteen todellisuuteen ja miettiä, miten muokkaamme kehityksen palvelemaan parhaiten Suomen tarpeita. Tiivis kaupunkirakenne mahdollistaa palvelualojen työpaikkojen synnyn ja uusien ideoiden tehokkaan leviämisen. Kaupungeissa tuottavuus on korkeampaa vaan kaikkialla maailmassa.